Gedagte vir die dag: Op God se bestemde tydFoto: pixabay.com Antwoord my op u bestemde tyd, o God. In die grootheid van u troue liefde, antwoord my met u troue redding! (Psalm 69:14) In die kits­era waarin ons leef, is mense gewoond om baie dinge te vermag met die druk van ’n knoppie. Wanneer God dus nie hulle gebede dadelik verhoor nie, staan hulle teleurgesteld en verward in hulle geloof. Paulus herinner ons egter aan die feit dat God alles vir sy kinders ten goede laat meewerk (Rom. 8:28). Wees daarom geduldig en wag gelowig dat God jou gebede verhoor. Hy ken jou die beste en Hy bestuur omstandighede volgens sy verborge raadsplan en om sy koninkryk uit te brei. Hy sal op sy tyd en op sy manier vir jou sy antwoord gee. Hoorder van gebed, dankie dat U op u bestemde tyd my gebede beantwoord. Amen.